Brian Mikkelsen (KF), 2012-05-16:
Den 15. marts i år offentliggjorde SKAT de nye ejendomsvurderinger på kommunalt niveau.
De vurderinger var choklæsning for langt de fleste boligejere i hele Danmark.
Vurderingerne viste nemlig, at boligejere mange steder i landet kan se frem til en markant stigning i deres grundskyld – ikke blot til næste år, men i de næste mange, mange år ud i fremtiden.
Der gælder jo desværre ikke et egentligt skattestop, som vi har gennemført for ejendomsværdiskatten.
Det har skabt tryghed, og det har skabt ro for boligejerne, og det har været en kæmpe gevinst i de 10 år, vi har haft en borgerlig regering, og har betydet, at familier har fået tryghed omkring deres økonomi.
Det skattestop gælder ikke for grundskylden, men vi skabte i 2001 et loft over, hvor meget skatten må stige fra det ene år til det andet år.
Det loft betyder så, at man får dækket stigningen en lille smule, og det bliver ikke den store eksplosion fra det ene år til det andet år.
Men man kan som familie, der ved, at man vil blive boende i sit hus i de kommende år, se det forløb, at det f.eks. vil komme til at koste en gennemsnitlig familie i Gladsaxe 11.629 kr.
Det er mange penge, og det kan være den afgørende sten, der gør, at familien i Gladsaxe ikke længere har råd til at bo i deres hus.
Vi ved, når vi f.eks. ser på tallene for Hvidovre Kommune, at en gennemsnitlig familie vil komme ud for, når det her bliver fuldt indfaset, at skulle betale 12.412 kr. ekstra.
En familie i Holbæk vil skulle betale 3.267 kr., og på det idylliske Læsø, en fantastisk lille kommune, hvor huspriserne altså er banket i bund, skulle jeg hilse og sige, vil en gennemsnitlig familie komme til at betale 3.300 kr., når det er fuldt indfaset.
Det er i en situation, hvor boligpriserne har været faldende, og hvor vi med usvigelig sikkerhed kan konstatere, at renten vil stige i de kommende år.
De stigende boligskatter vil udhule familiernes opsparing og vil gøre det sværere at eje sin egen bolig.
Det er altså
i en tid, hvor det er blevet vanskeligere at være boligejer.
Familierne vil også have svært ved at komme af med deres boliger.
Det vil skade samfundsøkonomien.
Derfor nytter det altså ikke noget, at man accepterer, at der kommer højere boligafgifter, som blot vil være med til at forværre situationen.
Det er derfor, Det Konservative Folkeparti har taget det initiativ, at vi vil fastfryse grundskylden på 2012-niveau.
Det finansierer vi ved et lavere offentligt forbrug.
Vi kan konkret rulle eksempelvis det helt mærkværdige – når man nu vil øge arbejdsudbuddet – at man har fjernet starthjælpen og kontanthjælpsloftet, tilbage.
Det vil rigeligt kunne finansiere det her projekt.
Sagen er nemlig den, at hvis vi får skabt usikkerhed om boligmarkedet og om den enkelte families økonomi, vil det også få dramatiske konsekvenser for samfundsøkonomien.
Derfor er det nødvendigt, at vi får skabt ro omkring familiernes økonomi.
En højere grundskyld vil være med til at slå bunden ud af hele boligområdet.
Derfor er det nødvendigt, at man får fastfrosset grundskylden, ligesom vi har fastfrosset ejendomsværdiskatten, på det nuværende niveau.
Det vil være med til at skabe tryghed, det vil være med til at skabe sikkerhed for de enkelte familier, og det vil også være med til at forbedre samfundsøkonomien, når der bliver skabt tryghed for de 60 pct. af familierne i Danmark, som bor i egen bolig.